फोक-लोर दी व्याख्या दे सिलसिले च असें जिनें विद्वानें दे हवाले दित्ते, उनें सहनें ‘फोक-लोर’ च परम्परा(Tradition) दे तत्व गी बुनियादी महत्व दित्ता ऐ। अंग्रोजी पत्रका ‘फोक-लोर’ दे सम्पादक श्री शंकरसेन दा आखना ऐ जे- परम्परा दा धागा नेई होऐ तां फोक-लोर दी सत्ता नेई रेही सकदी (Without traditional link Folk-lore can not exist.)। फोक-लोर दी परम्परा लगातार इक मनुक्खै कोला दूए गी थ्होंदी चलदी ऐ। कुसै बी लाके दे फोक-लोर दा अध्ययन करने आलें आस्तै पैह‌्ली जरूरत ए ऐ जे ओ परम्परा(Tradition) दे स्वरूप ते महत्व गी समझन। ए परम्परा इक सैह‌्ज विधान (Process) ऐ, इक सैह‌्ज व्यवहार ऐ, जेदा सरबंध लोकें दे समाजी जीवन दी धारा कन्ने ऐ। ए जीवन-धारा समें कोला भावन होंदी रौंह‌्दी ऐ। फोक-लोर दी परम्परा बी समे दे प्रभावों कोला बची नेई सकदी, पर ओ अब्बल ते इनें प्रभावें कोला बचने दा जतन करदी ऐ, नेई बची सकै तां उस प्रभाव गी आंशिक रूपै च स्वीकार करियै, अपने मूल स्वातम गी ज्यादा कोला ज्यादा बचाने दा जतन करदी ऐ।